《和李校书新题乐府十二首。法曲》
唐代·元稹

吾闻黄帝鼓清角，弭伏熊罴舞玄鹤。舜持干羽苗革心，

尧用咸池凤巢阁。大夏濩武皆象功，功多已讶玄功薄。

汉祖过沛亦有歌，秦王破阵非无作。作之宗庙见艰难，

作之军旅传糟粕。明皇度曲多新态，宛转侵淫易沉著。

赤白桃李取花名，霓裳羽衣号天落。雅弄虽云已变乱，

夷音未得相参错。自从胡骑起烟尘，毛毳腥膻满咸洛。

女为胡妇学胡妆，伎进胡音务胡乐。火凤声沉多咽绝，

春莺啭罢长萧索。胡音胡骑与胡妆，五十年来竞纷泊。

作者简介：元稹（779年－831年，或唐代宗大历十四年至文宗大和五年），字微之，别字威明，唐洛阳人（今河南洛阳）。父元宽，母郑氏。为北魏宗室鲜卑族拓跋部后裔，是什翼犍之十四世孙。早年和白居易共同提倡“新乐府”。世人常把他和白居易并称“元白”。